Η **Πηνελόπη Αναστασοπούλου** (Αθήνα, 18 Ιουλίου 1977) είναι Ελληνίδα ηθοποιός, τραγουδίστρια και παρουσιάστρια.

Πρώιμα χρόνια
-------------

Μετά το σχολείο παρακολούθησε μαθήματα υποκριτικής από τη Λυδία Κονιόρδου και τον Κώστα Γεωργουσόπουλο. Το 1999 αποφοίτησε από το Τμήμα Τουριστικών Επιχειρήσεων της Σχολής Διοίκησης και Οικονομίας του ΤΕΙ Αθηνών και το 2004 αποφοίτησε από την Ανώτερη Δραματική Σχολή του Καρόλου Κουν. Έχει παρακολουθήσει μαθήματα χορού, μπαλέτου και κλασικής κιθάρας.

Καριέρα
-------

#### Τηλεόραση

Η πρώτη της εμφάνιση στην τηλεόραση έγινε το 2005 στο επεισόδιο "Η Μαϊμού Πεθερά" της σειράς του Mega Channel *Επτά Θανάσιμες Πεθερές*. Τη σεζόν 2005-2006 είχε ένα μικρό ρόλο στα πρώτα επεισόδια της σειράς *Οι Μάγισσες της Σμύρνης*. Την επόμενη σεζόν κέρδισε τον πρώτο της πρωταγωνιστικό ρόλο, αυτόν της αστυνόμου *Αγγελικής Χριστοφόρου*, στην αστυνομική σειρά του Alpha TV *Οι ιστορίες του αστυνόμου Μπέκα* παίζοντας μαζί με τον Ιεροκλή Μιχαηλίδη και τον Πυγμαλίωνα Δαδακαρίδη. Την ίδια τηλεοπτική περίοδο έκανε έκτακτες εμφανίσεις στην κωμική σειρά *Ήρθε κι έδεσε* παίζοντας μαζί με τον Γιάννη Μπέζο. Ακολούθησε ο ρόλος της *Τζένης Περράκη* στην κωμική σειρά *Big Bang* στο Mega Channel τη σεζόν 2007-2008. Το 2008 έκανε μία guest εμφάνιση στην κωμική σειρά *Η Πολυκατοικία* ενώ τη σεζόν 2008-2009 υποδύθηκε μία δημοσιογράφο στη σειρά *Όλα στον αέρα*. Αμέσως μετά έπαιξε στην οικογενειακή κωμική σειρά του Mega Channel *Μ+Μ*, μαζί με τον Φάνη Μουρατίδη και την Παναγιώτα Βλαντή, υποδυόμενη την *Κική* μία αδίστακτη υπεύθυνη δισκογραφικής εταιρίας. Την ίδια περίοδο πέρα από το *Μ+Μ*, έκανε μία guest εμφάνιση στη σειρά *Μίλα Μου Βρώμικα* ενώ έλαβε μέρος στο επεισόδιο "Η Μυρωδιά του κτήνους" της σειράς θρίλερ του Πάνου Κοκκινόπουλου *Ο 3ος Νόμος*.

Τη σεζόν 2010-2011 συνεργάστηκε με τον τηλεοπτικό σταθμό Alpha TV ως παρουσιάστρια σε δύο εκπομπές. Από τη μία ήταν συμπαρουσιάστρια του Ρένου Χαραλαμπίδη στο τηλεπαιχνίδι *Λες και το 'ξερες* ενώ την ίδια σεζόν παρουσίαζε την εκπομπή με θεματολογία για πόκερ *The Big Game* στη late night ζώνη του Alpha. Από το 2011 μέχρι το 2012 έλαβε μέρος στο talent show χορού στον πάγο *Dancing On Ice* στον ANT1 κατακτώντας τη δεύτερη θέση στον τελικό του show. Το 2012 έκανε μία guest εμφάνιση στην κωμική σειρά *Κλινική Περίπτωση* παίζοντας και πάλι με τον Γιάννη Μπέζο. Το 2013 εμφανίστηκε σε ένα επεισόδιο του πρώτου κύκλου της σειράς *Μην αρχίζεις τη μουρμούρα* υποδυόμενη μία αλλοδαπή οικιακή βοηθό. Το 2014 εμφανίστηκε στις σειρές *Κάτω Παρτάλι* και *Μοντέρνα Οικογένεια*. Τον Οκτώβριο του 2014 ξεκίνησε να πρωταγωνιστεί στην καθημερινή κωμική σειρά του ANT1 *Οι Συμμαθητές* έχοντας το ρόλο της *Κρίστης Ζαφόλια*. Αποχώρησε από τη σειρά στα μέσα του δεύτερου κύκλου το 2016 λόγω εγκυμοσύνης ενώ επέστρεψε κανονικά στο καστ του τρίτου κύκλου, παραμένοντας στη σειρά μέχρι την ολοκλήρωσή της τον Ιούλιο του 2017. Τη σεζόν 2017-2018 πρωταγωνίστησε μαζί με τη Θωμαΐδα Ανδρούτσου, τη Νίκη Γρανά και την Κατερίνα Μισιχρόνη στην αισθηματική σειρά *4xxx4* στον ANT1. Ακολούθησε η συμμετοχή της στον έκτο κύκλο του show χορού του ΑΝΤ1 *Dancing with the Stars* όπου κατέκτησε την ενδέκατη θέση στην τελική κατάταξη. Από τον Ιούλιο μέχρι τον Δεκέμβριο του 2020 παρουσίαζε μαζί με τη Σοφία Μουτίδου, τη Σοφία Κουρτίδου και την Κρυσταλλία την ψυχαγωγική εκπομπή του Open TV *The Booth*.

#### Θέατρο - Κινηματογράφος

Στο θέατρο έκανε το ντεμπούτο της το 2001, όταν ήταν ακόμη φοιτήτρια στη Δραματική σχολή, με τη παράσταση "Μεγάλο & Μικρό" που ανέβηκε στο Θέατρο Τέχνης «Κάρολος Κουν». Τη σεζόν 2002-2003 έπαιξε στις παραστάσεις "Ο ύμνος στους θεούς ας πάει" και "Μιά φορά κι ένα... λεπτό" επίσης στο Θέατρο Τέχνης «Κάρολος Κουν». ενώ τελευταία της δουλειά ως φοιτήτρια, ήταν η παράσταση "Μισός αιώνας Αριστοφάνης" (2003-2004, Θέατρο Τέχνης «Κάρολος Κουν»). Τη χρονιά αποφοίτησης της, έπαιξε και στη παράσταση "Απόπειρες κατά της ζωής της" στο Θέατρο Ιλίσια-Ντενίση. Τη χειμερινή σεζόν 2004-2005, συμμετείχε στη παράσταση "Βασίλισσα του Χιονιού" ενώ το καλοκαίρι, έκανε περιοδεία με τις "Εκκλησιάζουσες". Ακολούθησαν οι παραστάσεις "Η όπερα της πεντάρας" (2005-2006, Θέατρο Βεάκη), "Εν τω Μηνί Αθύρ" (καλοκαίρι 2006), "Διαμάντια & Μπλουζ" (2006-2007, Θεατρική Σκηνή Αθηναΐς-Ζωή Λάσκαρη), "Απόπειρες" (καλοκαίρι 2007), "Σεσουάρ για δολοφόνους" (2008-2010, Θέατρο Αποθήκη), "Μαύρη κωμωδία" (2010-2011, Θέατρο Μουσούρη), "Άντρες έτοιμοι για όλα" (2012-2014, Θέατρο Λαμπέτη), "Δεν ακούω, δε βλέπω, δε μιλάω" (2014-2015, Θέατρο Αθηνά), "Ψαρόσουπα" (2015-2016, Θέατρο Αργώ), "Κοκομπλόκο" (καλοκαίρι 2016), "Γδύστε τη Μαμά" (2017-2018, Ελληνικός Κόσμος), "Μόλις Χώρισα" (καλοκαίρι 2018, περιοδεία) και "Η κυρία Επιθεώρηση" (2019, Θέατρο Βεργίνα).

Στον κινηματογράφο, έχει παίξει στις ταινίες "Αγάπη Τρυφερή" (2008), "Άμα δε σε θέλει" (2009), "180 μοίρες" (2010), "Μια φορά κι ένα μωρό" (2011), "Amore Mio" & "Οι γαμπροί της ευτυχίας" (2015) και "Μαγικός Καθρέφτης"(2016).

### Τραγούδι

Ως τραγουδίστρια, εδώ και αρκετά χρόνια, είναι μέλος του ροκ συγκροτήματος "Mama Sings Fire" (πρώην: Mamacita On Fire). Το καλοκαίρι του 2012, πραγματοποίησαν live εμφανίσεις στο νυχτερινό κέντρο "Thalassa People's Stage" μαζί με το Σάκη Ρουβά, τον Αντύπα και την Demy, ενώ τη σεζόν 2012-2013, εμφανίζονταν στο μαγαζί "Ιερά Οδός" με το Νότη Σφακιανάκη και τη Φανή Δρακοπούλου.

Φιλμογραφία
-----------

### Τηλεόραση

| Έτος | Τίτλος Προγράμματος | Κανάλι | Ρόλος | Σημειώσεις |
| --- | --- | --- | --- | --- |
| 2005 | Επτά Θανάσιμες Πεθερές | MEGA | πωλήτρια | Επεισόδιο: "Η Μαϊμού Πεθερά" |
| 2005-2006 | Οι Μάγισσες της Σμύρνης | MEGA | Φωτεινή | Βασικό Καστ |
| 2006-2007 | Οι ιστορίες του αστυνόμου Μπέκα | ALPHA | Αγγελική Χριστοφόρου | Πρωταγωνιστικός Ρόλος |
| Ήρθε κι έδεσε | MEGA | Λίλυ | 5 επεισόδια |
| 2007-2008 | Big Bang | MEGA | Τζένη Περράκη | Πρωταγωνιστικός Ρόλος |
| 2008 | Η Πολυκατοικία | MEGA | Νίνα | Επεισόδια: "Ήταν μια φορά μια ανακύκλωση" & "Ήταν μια φορά μια φήμη" |
| 2008-2009 | Όλα στον αέρα | MEGA | Φανή Πέτκου | Πρωταγωνιστικός Ρόλος |
| 2009-2010 | Μ+Μ | MEGA | Κική | Πρωταγωνιστικός Ρόλος |
| 2010 | Μίλα Μου Βρώμικα | MEGA | σχέση Μεμά | Επεισόδιο: "Δεν έχει σίδερα η καρδιά σου" |
| Ο 3ος Νόμος | MEGA | υπαστυνόμος | Επεισόδιο: "Η Μυρωδιά του κτήνους" |
| 2010-2011 | Λες και το 'ξερες | ALPHA | Η Ίδια | Συμπαρουσιαστρία |
| The Big Game | ALPHA | Παρουσιάστρια |
| 2011-2012 | Dancing On Ice | ΑΝΤ1 | Διαγωνιζόμενη | 2η Θέση |
| 2012 | Κλινική Περίπτωση | MEGA | Ζωή Παρθένη | 1 επεισόδιο |
| 2013 | Μην αρχίζεις τη μουρμούρα | ALPHA | Γκαλίνα | 1 επεισόδιο |
| 2014 | Κάτω Παρτάλι | MEGA | Ζωή | 2 επεισόδια |
| Μοντέρνα Οικογένεια | MEGA | Χριστίνα | 1 επεισόδιο |
| 2014-2017 | Οι Συμμαθητές | ANT1 | Κρίστη Ζαφόλια | Πρωταγωνιστικός Ρόλος |
| 2017-2018 | 4xxx4 | ANT1 | Ανδρονίκη | Πρωταγωνιστικός Ρόλος |
| 2018 | Dancing With The Stars | ANT1 | Η Ίδια | Διαγωνιζόμενη | 11η Θέση |
| 2020 | The Booth | OPEN | Παρουσιάστρια |
| 2021-2022 | Life is a Beach | STAR | Παρουσιάστρια |
| 2022 | The Masked Singer | ΣΚΑΪ | Γορίλας | Διαγωνιζόμενη | 7η Θέση |
| 2024 | Just the 2 Of Us | ALPHA | Η Ίδια | Διαγωνιζόμενη |
|

### Κινηματογράφος

| Έτος | Τίτλος Κινηματογραφικής Ταινίας | Ρόλος | Σημειώσεις |
| --- | --- | --- | --- |
| 2008 | Αγάπη τρυφερή | Αγγελική | κινηματογραφικό ντεμπούτο |
| 2009 | Άμα δε σε θέλει | Δήμητρα |  |
| 2010 | 180 μοίρες | Κορίνα |  |
| 2011 | Μια φορά και ένα... μωρό | Πόπη |  |
| 2015 | Amore Mio | Μάρα |  |
| 2015 | Οι γαμπροί της Ευτυχίας | Λίνα |  |
| 2016 | Μαγικός Καθρέφτης | Άννα |  |
| 2020 | Χαλβάη 5-0 | Ναστάζια |  |
|

Θεατρογραφία
------------

| Έτος | Τίτλος Παράστασης | Χώρος |
| --- | --- | --- |
| 2001-2002 | Μεγάλο & Μικρό | Θέατρο Τέχνης «Κάρολος Κουν» |
| 2002-2003 | Ο Ύμνος στους θεούς ας πάει |
| Μια φορά κι ένα... λεπτό |
| 2003-2004 | Μισός αιώνας Αριστοφάνης |
| Απόπειρες κατά της ζωής της | Θέατρο Ιλίσια-Ντενίση |
| 2004-2005 | Η Βασίλισσα του Χιονιού | Θέατρο Τέχνης «Κάρολος Κουν» |
| 2005 (καλοκαίρι) | Εκκλησιάζουσες | Θέατρο Τέχνης «Κάρολος Κουν»/ Αρχαίο θέατρο Επιδαύρου |
| 2005-2006 | Η όπερα της πεντάρας | Θέατρο Βεάκη |
| 2006 (καλοκαίρι) | Εν Τω Μηνί Αθύρ | Μουσείο Μπενάκη |
| 2006-2007 | Διαμάντια και Μπλουζ | Θεατρική Σκηνή Αθηναΐς-Ζωή Λάσκαρη |
| 2007 (καλοκαίρι) | Απόπειρες | Περιοδεία |
| 2008-2010 | Σεσουάρ για δολοφόνους | Θέατρο Αποθήκη |
| 2010-2011 | Μαύρη κωμωδία | Θέατρο Μουσούρη |
| 2011-2014 | Άντρες έτοιμοι για όλα | Θέατρο Λαμπέτη |
| 2014-2015 | Δεν ακούω, δεν βλέπω, δεν μιλάω | Θέατρο Αθηνά |
| 2015-2017 | Ψαρόσουπα | Θέατρο Δημήτρης Χορν |
| 2016 (καλοκαίρι) | Κοκομπλόκο | Περιοδεία |
| 2017-2018 | Γδύστε τη μαμά | Θέατρο Ελληνικός Κόσμος |
| 2018 (καλοκαίρι) | Μόλις Χώρισα | Περιοδεία |
| 2019 (καλοκαίρι) | Η κυρία Επιθεώρηση | Θέατρο Βεργίνα |
| 2019-2020 | Η Παριζιάνα | Θέατρο Broadway |
| 2021 (καλοκαίρι) | Νυφικό Κρεβάτι | Περιοδεία |
| 2021-2022 | Σκρούτζ: The Musical | Θέατρο Κάτια Δανδουλάκη |
| 2022-2023 | Ποντικοπαγίδα | Θέατρο Νέος Ακάδημος |
| 2023-2024 | Ποντικοπαγίδα | Θέατρο Κολοσαίο |

Live εμφανίσεις
---------------

| Έτος | Μαγαζί | Σε συνεργασία |
| --- | --- | --- |
| 2012 | Thalassa People's Stage | Σάκης Ρουβάς, Αντύπας & Demy |
| 2012-2013 | Ιερά Οδός | Νότης Σφακιανάκης & Φανή Δρακοπούλου |

Παραπομπές
----------

1. ↑  «Ο αστυνόμος Μπέκας... ξαναχτυπά». tanea.gr. 7 Αυγούστου 2006. Ανακτήθηκε στις 17 Ιουλίου 2020.
2. ↑  «Αναβαθμίζεται η Πηνελόπη Αναστασοπούλου στον ALPHA;». zougla.gr. 29 Μαρτίου 2011. Ανακτήθηκε στις 17 Ιουλίου 2020.
3. ↑  «Η Πηνελόπη Αναστασοπούλου στην «Κλινική Περίπτωση»». newsbeast.gr. 1 Φεβρουαρίου 2012. Ανακτήθηκε στις 17 Ιουλίου 2020.
4. ↑  «Πηνελόπη Αναστασοπούλου: Σε ρόλο έκπληξη στο "Μην αρχίζεις τη μουρμούρα"!». Enter TV. 1 Δεκεμβρίου 2013. Ανακτήθηκε στις 25 Φεβρουαρίου 2014.
5. ↑  «Πηνελόπη Αναστασοπούλου: «Η πρόταση για τη σειρά "4x4" ήρθε αναπάντεχα»». gossip-tv.gr. 24 Σεπτεμβρίου 2017. Ανακτήθηκε στις 17 Ιουλίου 2020.

Πηγές
-----

*